ນາຍົກ​ລັດ​ຖະ​ມົນ​ຕີ ສ​ຣີ ລັງ​ກາ ລາ​ອອກ​ຈາກ​ຕຳ​ແໜ່ງ ໃນ​ຂະ​ນະ​ທີ່​ປະ​ເທດ ​ເກີດ​ການ​ຈະ​ລາ​ຈົນທີ່​ຮຸນ​ແຮງ
ປະ​ທາ​ນາ​ທິ​ບໍ​ດີ ຣາ​ຈາ​ພັກ​ສາ ໄດ້​ປະ​ກາດ​ການ​ຫ້າມ​ອອກນອກ​ບ້ານ​ ໃນ​ຍາມ​ກາງ​ຄືນ​ທົ່ວ​ປະ​ເທດ ເພື່ອ​ປະ​ຕິ​ບັດ​ພ້ອມ​ກັບ​ການ​ປະ​ກາດ​ພາ​ວະ​ສຸກ​ເສີນ​ທີ່​ທ່ານ​ໄດ້​ກຳ​ນົດ​ໃຊ້​ເມື່​ອ​ອາ​ທິດ​ທີ່​ຜ່ານ​ມາ. 
ນາຍົກລັດຖະມົນຕີ ສຣີ ລັງກາ ທ່ານ ມາຮິນດາ ຣາຈາພັກສາ ໄດ້ລາອອກຈາກຕຳແໜ່ງໃນຂະນະທີ່ປະເທດນ້ອຍໆຕັ້ງຢູ່ເອເຊຍໃຕ້ນັ້ນໄດ້ເກີດຄວາມຮຸນແຮງເຖິງແກ່ຊີວິດຍ້ອນຄວາມໂມໂຫ ກ່ຽວກັບ ວິກິດການເສດຖະກິດຂອງປະເທດ ການລາອອກຈາກຕຳແໜ່ງຂອງນາຍົກລັດຖະມົນຕີ ຣາຈາພັກສາ ໄດ້ມີຂຶ້ນຫຼາຍຊົ່ວໂມງຫຼັງຈາກຜູ້ສະໜັບສະໜູນຂອງອ້າຍຂອງທ່ານ, ປະທານາທິບໍດີ ໂກຕາບາຢາ ຣາຈາພັກສາ, ໄດ້ໂຈມຕີຜູ້ປະທ້ວງທີ່ໄດ້ຕັ້ງຕູບຜ້າຢູ່ນອກຫ້ອງການລັດຖະບານໃນນະຄອນຫຼວງ ໂຄລອມໂບ, ເຊິ່ງແມ່ນເມືອງຫຼວງດ້ານການຄ້າຂອງ ສຣີ ລັງກາ, ເພື່ອຮຽກຮ້ອງການລາອອກຈາກຕຳແໜ່ງຂອງສອງອ້າຍນ້ອງນັ້ນ ຕຳຫຼວດຕໍ່ຕ້ານການຈະລາຈົນໄດ້ຖືກສົ່ງໄປເພື່ອທັບມ້າງພວກປະທ້ວງດ້ວຍທໍ່ສີດນ້ຳ ແລະ ແກັສນ້ຳຕາ ເຫດການຄວາມຮຸນແຮງອີກຄັ້ງນຶ່ງໃນວັນຈັນວານນີ້ໄດ້ນຳໄປສູ່ການເສຍຊີວິດຂອງສະມາຊິກສະພາພັກ ອາມາຣາເຄຍທີ ອາທູຄໍຣາລ (Amarakeerthi Athukorale) ທີ່ກຳລັງປົກຄອງປະເທດ ຫຼັງຈາກການປະເຊີນໜ້າກັບພວກປະທ້ວງທີ່ໂມໂຫໃນເມືອງ ນິດຕຳບູວາ (Nittambuwa), ຕັ້ງຢູ່ເກືອບ 40 ກິໂລແມັດທາງພາກຕາເວັນອອກສຽງເໜືອຂອງນະຄອນຫຼວງ ໂຄລອມໂບ ອົງການຂ່າວ AP ກ່າວວ່າສົບທີ່ຖືກທຸບຕີຢ່າງຮ້າຍແຮງຂອງທ່ານ ອາທູຄໍຣາລ ແລະ ຜູ້ຄຸ້ມກັນຂອງທ່ານໄດ້ຖືກພົບເຫັນໃນຕຶກຫຼັງນຶ່ງ ບ່ອນທີ່ເຂົາເຈົ້າໄດ້ຖືກໄລ່ໄປ ແລະ ຈົນຕາແຈໂດຍພວກປະທ້ວງຫຼັງຈາກນຶ່ງຄົນໃນນັ້ນໄດ້ຍິງປືນໃສ່ພວກປະທ້ວງ ປະທານາທິບໍດີ ຣາຈາພັກສາ ໄດ້ປະກາດການຫ້າມອອກນອກບ້ານໃນຍາມກາງຄືນທົ່ວປະເທດ ເພື່ອປະຕິບັດພ້ອມກັບການປະກາດພາວະສຸກເສີນທີ່ທ່ານໄດ້ກຳນົດໃຊ້ເມື່ອອາທິດທີ່ຜ່ານມາ ປະເທດ ສຣີ ລັງກາ ແມ່ນກຳລັງດີ້ນຮົນພາຍໃຕ້ໜີ້ສິນຢ່າງຫຼວງຫຼາຍ ແລະ ການຫຼຸດລົງຂອງເງິນຕາຕ່າງປະເທດທີ່ໄດ້ກໍ່ໃຫ້ເກີດການຂາດແຄນຢາ, ອາຫານ ແລະ ນ້ຳມັນເຊື້ອໄຟຢ່າງຮຸນແຮງ ເຊິ່ງໄດ້ນຳໄປສູ່ໄຟຟ້າມອດຫຼາຍຊົ່ວໂມງຕໍ່ວັນ ໂຣກລະບາດໂຄວິດ-19 ກໍໄດ້ເຮັດໃຫ້ອຸດສາຫະກຳການທ່ອງທ່ຽວທີ່ສຳຄັນຂອງ ສຣີ ລັງກາ ຢຸດຊະງັກ, ກໍ່ໃຫ້ເກີດບັນຫາເພີ່ມເຕີມຕໍ່ເສດຖະກິດຂອງເຂົາເຈົ້າ ທະນາຄານກາງຂອງ ສຣີ ລັງກາ ໄດ້ຢຸດການຈ່າຍໜີ້ສິນຕ່າງປະເທດທັງໝົດຊົ່ວຄາວ ໃນຂະນະທີ່ເຂົາເຈົ້າເຈລະຈາກັບອົງການກອງທຶນສາກົນ ກ່ຽວກັບໂຄງການປະຕິຮູບການກູ້ຢືມ ປະທານາທິບໍດີ ຣາຈາພັກສາ ໄດ້ປະກາດພາວະສຸກເສີນ ໃນເດືອນມີນາທີ່ຜ່ານມາ ເພື່ອຢຸດການປະທ້ວງຢູ່ນອກບ້ານຂອງທ່ານ ທີ່ຮຽກຮ້ອງໃຫ້ທ່ານລາອອກຈາກຕຳແໜ່ງ ຄຳສັ່ງໄດ້ມອບອຳນາດໃຫ້ຕຳຫຼວດເພື່ອທຳການຈັບກຸມໂດຍປາສະຈາກໝາຍຈັບ ແລະ ເຮັດໃຫ້ປະຊາຊົນຜູ້ທີ່ອອກຈາກບ້ານຂອງເຂົາເຈົ້າເປັນສິ່ງຜົນກົດໝາຍ